డబ్బులు లేకున్నా దండిగా కొన్నారు!
- నెమ్మదిగా మొదలై జోరందుకున్న పండుగ సేల్స్‌
- 50 శాతం కొనుగోళ్లు ఈఎంఐ అరువుల రూపంలోనే..
- జీఎస్టీ ధరల పెరుగుదలనూ అంతగా పట్టించుకోలేదు..
- పండుగ వేళ వినియోగదారుల సెంటిమెంటే నెగ్గింది..
- భవిష్యత్తుపై మరింత భరోసా వ్యక్తం చేస్తున్న వర్తకులు..
- ఆన్‌లైన్‌ విక్రయాల్లో దాదాపు 50 శాతానికి పైగా వృద్ధి
నవతెలంగాణ, వాణిజ్య విభాగం: ప్రస్తుత పండుగల సీజన్‌ గృహోపకరణాలు, ఎలక్ట్రానిక్‌ వస్తువుల వ్యాపారస్తులకు ఆనందాన్ని పంచింది. ప్రతికూల పరిస్థితుల నేపథ్యంలో తొలత నెమ్మదిగా ప్రారంభమైన పండుగ సీజన్‌ కొనుగోళ్లు.. ఆ తరువాత కాలంలో క్రమంగా పుంజుకుంటూ వచ్చాయి. దీపావళి ముగిసే సమయానికి ఇవి అనూహ్యంగా గత ఏడాది రికార్డులను తిరగ రాశాయి. పెద్ద నోట్ల రద్దు, వస్తుసేవలప పన్ను (జీఎసీ)్ట భయాలకు తోడు ఆర్థిక వ్యవస్థలో మందగమన పరిస్థితుల కారణంగా పండుగ విక్రయాలు తీవ్రంగా ప్రభావితం అవుతాయని పరిశ్రమ వర్గాలు, వ్యాపారస్తులు ఆది నుంచి భయపడుతూ వచ్చారు. అయితే అంచనాలను ఈ తారుమారు చేస్తూ దేశ వినియోగదారులు పండుగ సెంటిమెంట్‌కే పెద్దపీట వేస్తూ కొనుగోళ్లు జరిపారు. చేతిలో డబ్బులు లేకున్నా వివిధ ప్రత్యామ్నాయ ఆర్థిక మార్గాల ద్వారా గృహోపకరణాలను కొనుగోలు చేశారు. పండుగల పూట కొత్త వస్తువులు కొంటే శుభమన్న సెంటిమెంట్‌తో తమ అభిరుచుల మేరకు పెద్దపెద పలక టీవీలను, రిఫ్రిజిరేటర్లు, వాషింగ్‌ మెషిన్‌, వోవెన్‌ వంటి గృహోపకరణ వస్తువులను విరివిగా కొనుగోలు చేశారు. దసరా ముందు మందకొడిగా ప్రారంభమైన పండుగల సీజన్‌ నవరాత్రుల వేళ నుంచి ఒక్కసారిగా పుంజుకోవడం కనిపించింది. ఆ తరువాత దంతేరాస్‌, దీపావళి వచ్చే సరికి అమ్మకాలు తారా స్థాయికి చేరినట్టుగా వ్యాపార వర్గాలు చెబుతున్నాయి. కేవలం దుకాణాదారులే కాకుండా ఆన్‌లైన్‌ అమ్మకాల్లోనూ పండుగ సీజన్‌ జోరు కనిపించింది. మొత్తంగా చూస్తే ఈ విభాగపు కొనుగోళ్లలో రెండంకెల వృద్ధి నమోదు అయింది.
ప్రభావం చూపని ముందస్తు..
దేశ వ్యాప్తంగా జులై నుంచి ఏకరూప పన్ను విధానం జీఎస్టీ అమలులోకి వచ్చింది. కొత్త పన్ను విధానంపై స్పష్టత లోపించిన నేపథ్యంలో కంపెనీల వారు వ్యాపారస్తులు ప్రీజీఎస్టీ సేల్‌ పేరుతో భారీ డిస్కౌంట్లతో గృహోపకరణాలను, ఎలక్ట్రానిక్‌ వస్తువులను విక్రయించారు. తక్కువ ధరకు వస్తువులను సొంతం చేసుకొనేందుకు వినియోగదారులు కూడా భారీగా ప్రీ జీఎస్టీ ఆఫర్లను అందుకున్నారు. దాదాపు గొప్ప పండుగ ఆఫర్ల మాదిరి ప్రీజీఎస్టీ అమ్మకాలు జరిగాయి. దీంతో వ్యాపారస్తులు వీలైనంత వరకు తమ వద్ద ఉన్న స్టాక్‌ను పన్ను భయానికి వదిలించుకొనే యత్నం చేశారు. ప్రీజీఎస్టీ సేల్‌ ముగిసి కేవలం రెండు నెలలు కూడా గడవక ముందే పండుగల సీజన్‌ ప్రారంభమైంది. ఈ నేపథ్యంలో పండుగ అమ్మకాలు పడకేస్తాయని అటు పరిశ్రమ వర్గాల వారు.. ఇరు వ్యాపారస్తులు దిగాలుగానే సిజన్‌కు తెర తీశారు. పెద్దగా కొత్త మోడళ్లను మార్కెట్లలోకి తీసుకురాలేదు. గతంలో మాదిరి పెద్దపెద్ద ఆఫర్లను కూడా ప్రకటించిన దాఖలాలు లేవు. అయితేనేం.. వినియోగదారులు మాత్రం సెంటిమెంట్‌కు పెద్దపీట వేస్తూ భారీగా కొనుగోళ్లకు దిగారు. జీఎస్టీ తరువాత గృహోపకరణాల ధరలు 2-4 శాతం మేర పెరిగినప్పటికీ దానిని పట్టించుకోకుండా వినియోగదారులు కొనుగోళ్లు జరపడం విశేషం.
పెండ్లిళ్ల సీజన్‌, పంట ఆదాయంపై భరోసా..!
పండుగల సేల్‌ కిక్‌తో సంతోషంగా ఉన్న వ్యాపారస్తులు రానున్న రోజుల్లో తమ వ్యాపారం మరింతగా పెరగనుందిన్న విశ్వాసంతో కనిపిస్తున్నారు. దీపావళి తరువాత పెండ్లిళ్ల సీజన్‌తో పాటు క్రిస్‌మస్‌లు రానున్నాయి. దీనికి తోడు దేశ వ్యాప్తంగా విస్తారంగా వర్షాలు కురియడంతో వ్యవసాయదారులకు కూడా దండిగా ఆదాయం రానుంది. ఈ నేపథ్యంలో డిసెంబరు చివరి రోజులు, జనవరి తొలి అర్థ భాగంలో అమ్మకాలు రెండంకెల స్థాయిని చేరుకో గలవని వారు భావిస్తున్నారు. ఈ పండుగలక ఎక్కువగా ప్రజలు కొత్త తరహా అత్యాధునిక పెద్ద పలక టీవీలను ఎక్కువగా కొనుగోలు చేసేందుకు ఆసక్తి చూపరని, ఆ తరువాత ఫ్రోస్ట్‌ఫ్రీ రిఫ్రిజిరేటర్లు, ఫ్రంట్‌లోడ్‌ వాషింగ్‌ మెషిన్‌లను ఎక్కువగా కొనుగోలు చేసేందుకు ఆసక్తి చూపినట్టుగా సోనీ ఇండియా అమ్మకాల విభాగం అధినేత సతీష్‌ పద్మనాథన్‌, పానాసోనిక్‌ సేల్స్‌ విభాగం అధినేత అజరు సేథీలు తెలిపారు. ఈ పండుగల సీజన్‌లో అమ్మకాల్లో సోనీ కంపెనీ విక్రయాలు దాదాపు 20 శాతం మేర పెరిగాయని ఆయన తెలిపారు. మరోవైపు అమేజాన్‌, ఫ్లిప్‌కార్ట్‌, పేటీఎం మాల్‌లలో కూడా విక్రయాలు జోరుగానే సాగాయి. ఏకీకృతంగా చూస్తే ప్రధాన ఆన్‌లైన్‌ సైట్ల విక్రయాల్లో దాదాపు 50 శాతానికి పైగా వృద్ధి నమోదు అయింది. ఆన్‌లైన్‌ మార్కెట్లో తమ అమ్మకాలకు అనూహ్య స్పందన లభించినట్టుగా ఓనిడా బ్రాండ్‌ మాతృ సంస్థ మిర్క్‌ ఎలక్ట్రానిక్స్‌ తెలిపింది. తొలత మందకొడిగానే తమ వ్యాపారం సాగినప్పటికీ ఆ తరువాత స్టాక్‌ మొత్తం అయిపోయి కొత్త ఆర్డర్లు పెట్టేలా తమ విక్రయాలు జరిగాయని సంస్థ బిజినెస్‌ విభాగం అధినేత సునీల్‌ శంకర్‌ తెలిపారు.
దాదాపు సగం అరువు కొనుగోళ్లే!
ప్రతీ పండుగల సీజన్‌ మాదిరిగానే ఈ ఏడాది కూడా పట్టణ ప్రాతాల్లోనే విక్రయాలు అధికంగా నమోదు అయ్యాయి. ఎలక్ట్రానిక్‌ పరిశ్రమకు దాదాపు 40 శాతం వ్యాపారం ఈ పరిశ్రమల సీజన్‌లోనే జరగుతుంటాయి. ఈ ఏడాది జరిగిన పండుగ విక్రయాల్లో దాదాపు సగం (48.7%) కొనుగోలు కన్జూమర్‌ ఫైనాన్స్‌ నుంచి రుణాలు స్వీకరించి కొనుగోలు చేసినట్టుగా పండుగ అమ్మకాల విశ్లేషణలో తేలింది. ఈఎంఐ వెసులుబాటుతో పాటు కన్జూమర్‌ ఫైనాన్స్‌ సంస్థలు అందించిన ఆకర్షణీయమైన ఆఫర్లే ఇందుకు కారణం కావచ్చని మార్కెట్‌ వర్గాలు చెబుతున్నాయి. దీనికి తోడు దసరా నెలాఖరున రావడం, దీపావళి నెల ద్వితీయార్థంలో రావడంతో వినియోగదారులు ప్రత్యామ్నాయ నగదు మార్గాల ద్వారా కొనుగోళ్లు జరిపినట్టుగా మార్కెట్‌ విశ్లేషణలు చెబుతున్నాయి. మొత్తం కొనుగోళ్లలో 50 శాతం విక్రయాలను సంపన్న వర్గాల వారు నగదు చెల్లించి జరిపితే.. మధ్య తరగతి, వేతన జీవులు మాత్రం ఈఎంఐ మార్గంలో మిగతా 50 శాతంకొనుగోళ్లు జరిగిపనట్టుగా విశ్లేషణలు చెబుతున్నాయి.
మీ స్నేహితులకు రికమెండ్ చెయ్యండి